CELEX: 62007TN0042
Language: el
Date: 2007-02-16 00:00:00
Title: Υπόθεση T-42/07: Προσφυγή της 16ης Φεβρουαρίου 2007 — Dow Chemical κ.λπ. κατά Επιτροπής Commission

14.4.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 82/47
            
         Προσφυγή της 16ης Φεβρουαρίου 2007 — Dow Chemical κ.λπ. κατά Επιτροπής Commission
   (Υπόθεση T-42/07)
   (2007/C 82/100)
   Γλώσσα διαδικασίας: η αγγλική
   Διάδικοι
   
      Προσφεύγουσες: The Dow Chemical Company (Midland, Ηνωμένες Πολιτείες της Αμερικής), Dow Deutschland Inc. (Schwalbach, Γερμανία), Dow Deutschland Anlagengesellschaft mbH (Schwalbach, Γερμανία), Dow Europe GmbH (Horgen, Ελβετία) (εκπρόσωποι: D. Schroeder, P. Matthey, T. Graf)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   
               —
            
            
               η The Dow Chemical Company ζητεί από το Πρωτοδικείο να ακυρώσει την απόφαση στο μέτρο που την αφορά·
            
         
               —
            
            
               η Dow Deutschland Inc. ζητεί από το Πρωτοδικείο να ακυρώσει το άρθρο 1 της αποφάσεως στο μέτρο που με αυτό διαπιστώνεται ότι η Dow Deutschland Inc. έχει παραβεί τα άρθρα 81 ΕΚ και 53 ΕΟΧ από την 1η Ιουλίου 1996·
            
         
               —
            
            
               όλες οι προσφεύγουσες (και η The Dow Chemical Company επικουρικώς) ζητούν από το Πρωτοδικείο την ουσιαστική μείωση των προστίμων·
            
         
               —
            
            
               όλες οι προσφεύγουσες ζητούν από το Πρωτοδικείο:
               
                           —
                        
                        
                           να καταδικάσει την Επιτροπή στην καταβολή προς τις προσφεύγουσες των δικαστικών και λοιπών εξόδων και δαπανών σε σχέση με την υπό κρίση προσφυγή καθώς και των εξόδων στα οποία υποβλήθηκαν οι προσφεύγουσες προκειμένου να καταβάλουν τραπεζική εγγύηση έναντι των σχετικών προστίμων για όσο διάστημα θα εκκρεμούσε η έκδοση της σχετικής αποφάσεως του Πρωτοδικείου·
                        
                     
                           —
                        
                        
                           να λάβει κάθε άλλο μέτρο που θα έκρινε ενδεδειγμένο.
                        
                     
         Ισχυρισμοί και κύρια επιχειρήματα
   Με την προσφυγή τους, οι προσφεύγουσες ζητούν τη μερική ακύρωση της αποφάσεως της Επιτροπής C(2006) 5700 τελικό της 29ης Νοεμβρίου 2006 στην υπόθεση COMP/F/38.638 — καουτσούκ βουτοδιενίου και καουτσούκ στυρελίου-βουτοδιενίου, με την οποία η Επιτροπή διαπίστωσε ότι οι προσφεύγουσες μαζί με άλλες επιχειρήσεις είχε παραβεί το άρθρο 81 ΕΚ και το άρθρο 53 ΕΟΧ προβαίνοντας σε συμφωνία σχετικά με καθορισμούς τιμών όσον αφορά τα προϊόντα, προβαίνοντας σε κατανομή πελατών μέσω συμφωνιών μη επιθέσεως και ανταλλάσσοντας κρίσιμες εμπορικές πληροφορίες σχετικές με τιμές, ανταγωνιστές και πελάτες στους τομείς του καουτσούκ βουτοδιενίου και του καουτσούκ στυρελίου-βουτοδιενίου.
   Προς στήριξη της προσφυγής τους οι προσφεύγουσες προβάλλουν τρεις κύριους λόγους ακυρώσεως:
   
                
            
            
               Με τον πρώτο λόγο, που υποδιαιρείται σε τρία σκέλη, η The Dow Chemical Company (στο εξής: TDCC) ισχυρίζεται ότι η Επιτροπή υπέπεσε σε νομική πλάνη· α) διαπιστώνοντας ότι η TDCC είχε διαπράξει παράβαση, στηριζόμενη στην υπόθεση ότι μια εξ ολοκλήρου θυγατρική ακολουθεί κατ' ουσίαν τις οδηγίες της μητρικής εταιρίας, χωρίς να ελέγχει αν η μητρική εταιρία είχε στην πραγματικότητα ασκήσει τέτοια εξουσία· β) επιβάλλοντας πρόστιμο επ' αυτής, θεωρώντας την υπεύθυνη για παραβάσεις διαπραχθείσες από τις θυγατρικές της· και γ) χωρίς να έχει ασκήσει την διακριτική εξουσία της όσον αφορά το ζήτημα αν έπρεπε ή όχι να απευθύνει την απόφασή της στην TDCC.
            
         
                
            
            
               Με τον δεύτερο λόγο, η Dow Deutschland Inc. και η TDCC διατείνονται ότι η Επιτροπή υπέπεσε σε πραγματική και νομική πλάνη προσδιορίζοντας τη διάρκεια της συμμετοχής της Dow Deutschland Inc. στην παράβαση και επιλέγοντας την 1η Ιουλίου 1996 ως την ημερομηνία ενάρξεως της παραβάσεως.
            
         
                
            
            
               Με τον τρίτο λόγο, οι προσφεύγουσες ισχυρίζονται ότι η Επιτροπή υπέπεσε σε πραγματικές και νομικές πλάνες, υπολογίζοντας το βασικό ποσό των επιβληθέντων σ' αυτές προστίμων. Συγκεκριμένα, οι προσφεύγουσες διατείνονται ότι έγιναν πλάνες όσον αφορά την εκτίμηση της βαρύτητας της παραβάσεως, τη διαφορετική μεταχείριση που επιφύλαξε η Επιτροπή όσον αφορά το αρχικό ποσό, τον εφαρμοσθέντα από την Επιτροπή πολλαπλασιαστή ώστε τα πρόστιμα να είναι αρκούντως αποτρεπτικά και, τέλος, όσον αφορά την αύξηση του αρχικού ποσού των προστίμων, ενόψει της διάρκειας της παραβάσεως.